b'\n_START_ARTICLE_\nRomersk Britannien\n_START_PARAGRAPH_\nRomersk Britannien betegner de omr\xc3\xa5der af de Britiske \xc3\xb8er, der var kontrolleret af romerne i perioden 44 e.v.t. til 410 e.v.t. Territoriet udgjorde provinsen Britannien (lat. Britannia), som i store tr\xc3\xa6k d\xc3\xa6kker det landomr\xc3\xa5de, der i dag kaldes England og Wales.\n_START_SECTION_\nForhistorie\n_START_PARAGRAPH_\nDe britiske \xc3\xb8er var ikke ukendte i den antikke verden, gr\xc3\xa6kerne kaldte dem "Cassiterides" (Tin-\xc3\xb8erne), og b\xc3\xa5de karthagerne og gr\xc3\xa6kerne handlede med briterne. \xc3\x98erne var f\xc3\xb8r den romerske erobring beboet af keltiske stammer, som af f\xc3\xb8nikiske handelsfolk blev kaldt briter; de ydede st\xc3\xb8tte til deres keltiske allierede i Gallien under gallerkrigene, og bl.a. dette gav C\xc3\xa6sar grund til at invadere de britiske \xc3\xb8er to gange i 55 f.v.t. og 54 f.v.t., dog uden at det resulterede i en varig bes\xc3\xa6ttelse._NEWLINE_C\xc3\xa6sars invasion havde givet romerne stor indflydelse i Britannien, hvor de st\xc3\xb8ttede lokale sm\xc3\xa5konger. Caligula gav sin st\xc3\xb8tte til en eksilkonge, og planlagde derfor i 40 e.v.t. et felttog mod briterne, men det blev aldrig gennemf\xc3\xb8rt; i stedet gav han, if\xc3\xb8lge Sveton, ordre til soldaterne om at tage opstilling ved den Engelske kanal og angribe sivet i vandkanten, de blev bragt tilbage til Rom som krigsbytte.\n_START_SECTION_\nDen romerske erobring\n_START_PARAGRAPH_\nKejser Claudius allierede sig med en anden flygtet britisk konge f\xc3\xb8r sit felttog i 43 e.v.t., hvor det hurtigt lykkedes romerne at underl\xc3\xa6gge sig den sydligste del af Britannien. De romerske styrker bestod af fire legioner med hj\xc3\xa6lpetropper og var under ledelse af Aulus Plautius, som blev udn\xc3\xa6vnt til provinsens f\xc3\xb8rste guvern\xc3\xb8r. De allierede britiske styrker blev sl\xc3\xa5et f\xc3\xb8rste gang ved landgangen i Kent, siden under ledelse af Catuvellaunis konge Caratacus ved hans hovedstad, Camulodunum. Han flygtede til ordovikernes omr\xc3\xa5de i, hvor den lykkedes ham at samle en ny h\xc3\xa6r, for dog igen at lide nederlag. Atter engang flygtede han, denne gang til briganternes dronning Cartimandua, hun havde dog allieret sig med romerne, s\xc3\xa5 Caratacus blev udleveret._NEWLINE_Under den senere kejser Vespasian blev hele den sydvestlige del af Britannien underlagt romerne i l\xc3\xb8bet af 40\xe2\x80\x99erne e.v.t.. Romerne indgik alliancer med flere lokale stammer, og i l\xc3\xb8bet af 1. \xc3\xa5rh. skubbede de langsomt deres magtsf\xc3\xa6re mod nord, Britannien var dog i hele perioden som romersk provins ofte pr\xc3\xa6get af uroligheder.'